
Republika Hrvatska
          Trgovački sud u Zadru
    Zadar, Dr. Franje Tuđmana 35

U   I M E   R E P U B L I K E   H R V A T S K E

R J E Š E N J E

	     Trgovački sud u Zadru, po višoj sudskoj savjetnici Anamariji Kovačić Milković, postupajući po zahtjevu za provedbu skraćenoga stečajnoga postupka nad dužnikom STATIC d.o.o., Zadar, Put Kotlara 3, OIB: 97399316086, koji je podnijela Financijska agencija, Regionalni centar Split, Podružnica Zadar, Ivana Danila 4, 18. veljače 2019.,

r i j e š i o    j e

	Odbacuje se zahtjev Financijske agencije, Regionalnog centra Split, Podružnice Zadar, za provedbu skraćenoga stečajnoga postupka nad dužnikom STATIC d.o.o., Zadar, Put Kotlara 3, OIB: 97399316086 od 16. studenog 2018. kao nedopušten. 

Obrazloženje

	Financijska agencija, Regionalni centar Split, Podružnica Zadar, podnijela je dana 16. studenog 2018. zahtjev za provedbu skraćenoga stečajnoga postupka nad dužnikom STATIC d.o.o., Zadar, Put Kotlara 3, OIB: 97399316086.
Zahtjev podnositeljice je nedopušten. 
Odredbom čl. 10. Stečajnog zakona (Narodne novine broj: 71/15 i 104/17, dalje u tekstu: SZ) propisano je da se u predstečajnom i stečajnom postupku na odgovarajući način primjenjuju pravila parničnog postupka u postupku pred trgovačkim sudovima. Nadalje, odredbom čl. 194. st. 3. Zakona o parničnom postupku (Narodne novine broj: 25/13 i 89/14, dalje u tekstu: ZPP) propisano je da dok parnica teče ne može se u pogledu istog zahtjeva pokrenuti nova parnica među istim strankama, a ako takva parnica bude pokrenuta, sud će tužbu odbaciti. Sud će u tijeku cijelog postupka po službenoj dužnosti  paziti teče li već druga parnica o istom zahtjevu među istim strankama (st. 4.).
            Uvidom u spis ovog suda poslovni broj 2 St-315/2018 utvrđeno je da je rješenjem poslovni broj 2 St-315/2018 od 17. rujna 2018. pokrenut prethodni postupak radi utvrđivanja pretpostavki za otvaranje stečajnog postupka nad stečajnim dužnikom STATIC d.o.o., Zadar, Put Kotlara 3, OIB: 97399316086.
            Obzirom da je dakle u tijeku provedba redovnog stečajnog postupka, a protiv jednog dužnika može se voditi samo jedan stečajni postupak bez obzira da li je riječ o redovnom ili skraćenom postupku budući da je riječ o takozvanoj generalnoj ovrsi, to je zahtjev valjalo odbaciti kao nedopušten i odlučiti kao u izreci rješenja.

U Zadru 18. veljače 2019.
			                         
	Za točnost otpravka – ovlaštena službenica                                     	Viša sudska savjetnica
	Kristina Njegovan                                                               	     Anamarija Kovačić Milković, v.r.

            Pouka o pravnom lijeku: 
            Protiv ovoga rješenja sudskog savjetnika može se izjaviti žalba u roku od 8 dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje sudac pojedinac ovog suda (čl. 436. st.1. i 2. SZ-a).

